ประกาศการประปานครหลวง เรื่อง  การออกพันธบัตรของการประปานครหลวง พ.ศ. 2548 ครั้งที่ 3

ประกาศการประปานครหลวง

ประกาศการประปานครหลวง
เรื่อง
การออกพันธบัตรของการประปานครหลวง
พ.ศ. ๒๕๔๘ ครั้งที่ ๓[๑]

อาศัยอำนาจตามความในมาตรา
๑๓ (๘) ภายใต้วัตถุประสงค์ของมาตรา ๖ แห่งพระราชบัญญัติการประปานครหลวง พ.ศ. ๒๕๑๐
แก้ไขเพิ่มเติมโดยพระราชบัญญัติการประปานครหลวง (ฉบับที่ ๕) พ.ศ. ๒๕๓๕
และโดยความเห็นชอบของคณะรัฐมนตรี ผู้ว่าการการประปานครหลวง จึงขอประกาศให้ทราบว่า

ข้อ ๑ 
การประปานครหลวงจะทำการกู้ยืมเงินโดยวิธีออกพันธบัตรชนิดจำกัดผู้ซื้อ

ข้อ ๒ 
พันธบัตรนี้มีชื่อเรียกว่า พันธบัตรของการประปานครหลวง พ.ศ.
๒๕๔๘ ครั้งที่ ๓

ข้อ ๓ 
พันธบัตรนี้กระทรวงการคลังไม่ค้ำประกันต้นเงินและดอกเบี้ย

ข้อ ๔ 
พันธบัตรนี้เป็นพันธบัตรชนิดระบุชื่อผู้ถือ

ข้อ ๕ 
พันธบัตรนี้มีมูลค่าที่ออกรวม ๑,๐๐๐
ล้านบาท (หนึ่งพันล้านบาทถ้วน) แบ่งออกเป็นจำนวน
๑,๐๐๐,๐๐๐ หน่วย (หนึ่งล้านหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน)

ข้อ ๖ 
พันธบัตรนี้มีกำหนดไถ่ถอนพันธบัตรเมื่อครบ ๗ ปี นับแต่วันออกพันธบัตร
เป็นการไถ่ถอนครั้งเดียวเต็มตามจำนวนที่ออก และไม่มีการไถ่ถอนก่อนครบกำหนด

ข้อ ๗ 
วันออกพันธบัตรวันที่ ๑๗ เดือนสิงหาคม พ.ศ. ๒๕๔๘

ข้อ ๘ 
วันไถ่ถอนพันธบัตรคือวันที่ ๑๗ สิงหาคม ๒๕๕๕
หากวันดังกล่าวตรงกับวันหยุดทำการของการประปานครหลวงหรือวันหยุดทำการของธนาคารพาณิชย์ให้เลื่อนวันครบกำหนดไถ่ถอนพันธบัตรเป็นวันเปิดทำการถัดไปของการประปานครหลวงและวันเปิดทำการถัดไปของธนาคาร

ข้อ ๙ 
ผู้ถือกรรมสิทธิ์ในพันธบัตรจะได้รับดอกเบี้ยในอัตราร้อยละ ๕.๒๕ ต่อปี
คำนวณจากมูลค่าของพันธบัตร
โดยเริ่มคำนวณจากวันออกพันธบัตรถึงวันก่อนวันไถ่ถอนพันธบัตรหนึ่งวัน
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน
และนับวันตามจำนวนวันที่เกิดขึ้นจริง เศษของหนึ่งสตางค์ให้ปัดทิ้ง

ข้อ ๑๐ 
การประปานครหลวงจะชำระดอกเบี้ยให้แก่ผู้ถือกรรมสิทธิ์ในพันธบัตรตามกำหนดเวลาดังนี้
๑๐.๑
ดอกเบี้ยงวดแรกชำระในวันที่ ๑๗ เดือนกุมภาพันธ์ พ.ศ. ๒๕๔๙
๑๐.๒
ดอกเบี้ยงวดต่อไปชำระทุก ๆ ๖ เดือน ในวันที่ ๑๗ เดือนสิงหาคม และวันที่ ๑๗
เดือนกุมภาพันธ์ ของทุกปีตลอดอายุของบัตร
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร
๑๐.๔
ถ้าวันครบกำหนดชำระดอกเบี้ยดังที่ระบุใน ๑๐.๑, ๑๐.๒ และ ๑๐.๓
ตรงกับวันหยุดทำการของการประปานครหลวงหรือวันหยุดทำการของธนาคารพาณิชย์ให้เลื่อนไปชำระในวันเปิดทำการถัดไปของการประปานครหลวงและวันเปิดทำการถัดไปของธนาคาร

ข้อ ๑๑ 
การโอนกรรมสิทธิ์ หรือการจำนำพันธบัตร
จะต้องนำพันธบัตรไปจดทะเบียนที่ธนาคารไทยธนาคาร จำกัด (มหาชน)
ซึ่งได้รับแต่งตั้งให้เป็นนายทะเบียนและตัวแทนการจ่ายเงินพันธบัตรนี้
ตามสัญญาแต่งตั้งนายทะเบียนและตัวแทนการจ่ายเงินระหว่างการประปานครหลวงกับธนาคารไทยธนาคาร
จำกัด (มหาชน)

ข้อ ๑๒ 
กรรมสิทธิ์ในพันธบัตรนี้ให้ถือตามการจดทะเบียนที่นายทะเบียนเป็นสำคัญ

ข้อ ๑๓ 
พันธบัตรนี้มิให้ถือว่าฉบับใดสมบูรณ์เว้นแต่พนักงานธนาคารไทยธนาคาร จำกัด
(มหาชน) ซึ่งผู้ว่าการการประปานครหลวงแต่งตั้งขึ้น โดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้นแล้ว

ข้อ ๑๔ 
พันธบัตรนี้จำหน่ายแก่กลุ่มผู้ลงทุนประเภทสถาบันหรือที่มีลักษณะเฉพาะตามประกาศ
คณะกรรมการกำกับหลักทรัพย์และตลาดหลักทรัพย์ ที่ กจ. ๔๔/๒๕๔๓ ลงวันที่ ๑๕ ตุลาคม
๒๕๔๓ (รวมถึงที่มีการแก้ไขเพิ่มเติม)

ข้อ ๑๕ 
การประปานครหลวงมอบหมายให้ธนาคาร ฮ่องกงและเซี่ยงไฮ้แบงกิ้งคอร์ปอเรชั่น
จำกัด เป็นผู้จัดการจัดจำหน่ายและประกันการจำหน่าย ธนาคารไทยธนาคาร จำกัด (มหาชน)
เป็นนายทะเบียนและตัวแทนการจ่ายเงินพันธบัตรของการประปานครหลวง พ.ศ. ๒๕๔๘ ครั้งที่
๓ และจัดการอื่น ๆ ที่จำเป็นเพื่อผลประโยชน์ในการนี้

ข้อ ๑๖ 
รายละเอียดขั้นตอนวิธีการและกำหนดเวลาเปิดให้จองซื้อพันธบัตรนี้
ตลอดจนขั้นตอนวิธีการจัดสรรและวิธีการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตรหรือได้รับจัดสรรในการจองซื้อพันธบัตรไม่เต็มตามความประสงค์
ให้เป็นหน้าที่ของผู้จัดการจัดจำหน่ายและประกันการจำหน่ายเป็นผู้กำหนด

ข้อ ๑๗ 
ในกรณีที่พันธบัตรชำรุดสูญหายหรือถูกทำลายด้วยประการใด ๆ
การประปานครหลวงจะออกพันธบัตรให้ใหม่
เมื่อผู้ถือกรรมสิทธิ์ในพันธบัตรได้ปฏิบัติตามระเบียบของการประปานครหลวงแล้ว
โดยติดต่อที่ธนาคารไทยธนาคาร จำกัด (มหาชน)

ข้อ ๑๘ 
การดำเนินงานตามข้อ ๑๑ และหรือข้อ ๑๗
ผู้ถือกรรมสิทธิ์ในพันธบัตรจะต้องเสียค่าใช้จ่ายต่าง ๆ เพื่อการนั้นด้วย

ข้อ ๑๙ 
การประปานครหลวงจะส่งมอบใบพันธบัตรให้แก่ผู้ถือกรรมสิทธิ์ในพันธบัตรภายในกำหนดสี่สิบห้าวัน
นับแต่วันออกพันธบัตร

ทั้งนี้ ตั้งแต่วันที่ ๑๗ สิงหาคม ๒๕๔๘ เป็นต้นไป

ประกาศ ณ วันที่ ๑๗
สิงหาคม พ.ศ. ๒๕๔๘
พิพิธ  พรหมสิทธิ์
ผู้ว่าการ
การประปานครหลวง

สรัลพร/พิมพ์
๑๐ มกราคม ๒๕๕๑

หทัยภัทร/ตรวจ
๒๙ มกราคม ๒๕๕๑

สุเมธ/ปรับปรุง
๑๘ สิงหาคม ๒๕๕๘

[๑] ราชกิจจานุเบกษา
เล่ม ๑๒๒/ตอนพิเศษ ๘๖ ง/หน้า ๒๐/๑๕ กันยายน ๒๕๔๘